次韻大人與藤守游東山
作者：蘇過
朝代：宋

paragraphs: 灘聲已悲秋，澗色猶藏春。
駕言東山游，緬彼千載人。
使君平陽意，客至但飲醇。
風松作鼓吹，迎送長江濱。
爾來乘桴翁，歸路物色新。
高情寓箕潁，絕意登麒麟。
三吳有負郭，𥝧稏秋盈囷。
瘴茅喜欲脫，下澤還當巾。
縹緲九疑行，此生定知津。
故人儻見思，尺書憑素鱗。